*Tämä artikkeli kertoo tieteellisestä seurasta. Opetusministeriön alaisesta organisaatiosta katso Suomen Akatemia.*
**Nuorten Tiedeakatemia** (engl. Young Academy Finland) on vuonna 2017 perustettu monitieteinen nuorten tutkijoiden akatemia, joka pyrkii edistämään tiedettä ja vahvistamaan tieteen asemaa yhteiskunnassa. Nuorten Tiedeakatemian toimitilat ovat Helsingissä Mariankadulla.

Nuorten Tiedeakatemiaan otetaan vuosittain noin 20 uutta jäsentä ja jäsenyyskausi on nelivuotinen. 
Nuorten Tiedeakatemian jäseniksi otetaan uransa varhaisessa vaiheessa olevia tutkijoita, jotka ovat ansioituneita omalla tieteenalallaan. Tutkijan tulee olla viiden vuoden sisään väitellyt ja jäsenkauden alkaessa alle 40-vuotias. Jäseneksi kutsutaan tieteellisten ansioiden perusteella, mutta vuodesta 2022 lähtien Nuorten Tiedeakatemiaan on ollut mahdollista myös hakea jäsenyyttä. Päätökset jäsenvalinnoista tekee Suomalaisen Tiedeakatemian hallitus.

Suomalainen Tiedeakatemia perusti Nuorten Tiedeakatemian vuonna 2017 Emil Aaltosen Säätiön lahjoituksen turvin. Nuorten Tiedeakatemia jatkaa sitä edeltäneen Nuorten Akatemiaklubin perinteitä.
Nuorten Tiedeakatemia toimii Suomalaisen Tiedeakatemian yhteydessä rekisteröimättömänä yhdistyksenä. Nuorten Tiedeakatemian asioita hoitaa ja sitä edustaa hallitus. Hallituksen päätöksiä toteuttaa palkattu tiedekoordinaattori.

Toiminta
--------

Nuorten Tiedeakatemia tekee nuorten tutkijoiden työtä näkyväksi, edistää avointa tiedettä ja tiedekasvatusta sekä vahvistaa tieteen ja päätöksenteon vuorovaikutusta. Kesäkuussa 2022 julkaistussa kannanotossa Nuorten Tiedeakatemia vaati Suomen hallitusta ryhtymään poikkeuksellisiin toimenpiteisiin ilmastonmuutoksen hillitsemiseksi. Ympäristö- ja ilmastoministeri Maria Ohisalo vastaanotti kannanoton Suomalaisen Tiedeakatemian tiloissa.

Nuorten Tiedeakatemia on vuodesta 2019 lähtien koordinoinut Tutkija tavattavissa -palvelua, joka välittää virtuaalisesti toteutettavia tutkijavierailuja kouluihin ja toisen asteen oppilaitoksiin. Vuosina 2019–2020 Nuorten Tiedeakatemiassa toteutettiin "Nuoret tutkijat tutkitun tiedon välittäjinä" -projekti, jonka tavoitteena oli kehittää ja koota yhteen uudenlaisia, osallistavia keinoja tutkijoiden ja päättäjien törmäyttämiseksi.

Nuorten Tiedeakatemia tekee myös yhteistyötä kansainvälisten sisarakatemioiden kanssa. Toukokuussa 2019 Nuorten Tiedeakatemia järjesti eurooppalaisten nuorten tiedeakatemioiden tapaamisen Helsingissä Tieteiden talolla. Vastaavasti kesäkuussa 2022 Nuorten Tiedeakatemia isännöi Pohjoismaiden ja Baltian maiden nuorten tiedeakatemioiden kokoontumista Helsingissä. Lisäksi Nuorten Tiedeakatemia on ollut mukana valmistelemassa ja allekirjoittamassa kansainvälisiä kannanottoja ja vetoomuksia mm. tutkijoiden tasa-arvoon ja vapauteen sekä tutkimusrahoitukseen liittyen.

Jäsenilleen Nuorten Tiedeakatemia järjestää Akatemiaklubeja, joissa pidetyt esitelmät ja paneelikeskustelut julkaistaan Nuorten Tiedeakatemian YouTube-kanavalla.

Lähteet
-------

1. ↑  Tietoa meistä Nuorten Tiedeakatemia. Viitattu 8.6.2023.
2. ↑  Hiltunen, Riikka: Hae Nuorten Tiedeakatemian jäsenyyttä! *Nuorten Tiedeakatemia*.  1.2.2022. Viitattu 22.3.2023.
3. ↑  Nuorten Tiedeakatemia *Tiedeakatemia*. Viitattu 22.3.2023.
4. ↑  Hiltunen, Riikka: Nuoret tutkijat vaativat voimakkaampia ilmastotoimia *Nuorten Tiedeakatemia*.  14.6.2022. Viitattu 7.5.2023.
5. ↑  Hiltunen, Riikka: Ympäristö- ja ilmastoministeri Maria Ohisalo pitää Nuorten Tiedeakatemian kannanottoa tärkeänä keskustelunavauksena *Nuorten Tiedeakatemia*.  14.6.2022. Viitattu 22.3.2023.
6. ↑  Tutkija tavattavissa *Nuorten Tiedeakatemia*. Viitattu 22.3.2023.
7. ↑  Mäkinen-Rostedt, Katri: Miten rakennetaan toimiva tieteen ja päätöksenteon suhde? *Tiina ja Antti Herlinin säätiö*.  15.5.2020. Viitattu 7.5.2023.
8. ↑  Raitoharju, Jenni: Eurooppalaiset nuorten tiedeakatemiat tapasivat Helsingissä *Nuorten Tiedeakatemia*.  21.5.2019. Viitattu 7.5.2023.
9. ↑  Hiltunen, Riikka: Nordic and Baltic young academies had a meeting in Helsinki *Nuorten Tiedeakatemia*.  17.6.2022. Viitattu 22.3.2023. (englanniksi)
10. ↑  Ketola, Johanna: Pohjoismaiden ja Baltian maiden nuorten tiedeakatemiat tasa-arvon asialla *Nuorten Tiedeakatemia*.  16.8.2019. Viitattu 7.5.2023.
11. ↑  Hiltunen, Riikka: Nuorten Tiedeakatemia mukana iranilaisten tutkijoiden ja opiskelijoiden asemaa tukevassa kannanotossa *Nuorten Tiedeakatemia*.  21.12.2022. Viitattu 7.5.2023.
12. ↑  Ketola, Johanna: Nuorten tutkijoiden vetoomus EU-tutkimusrahoitusleikkauksia vastaan *Nuorten Tiedeakatemia*.  15.9.2020. Viitattu 7.5.2023.
13. ↑  Nuorten Tiedeakatemia - YouTube *www.youtube.com*. Viitattu 22.3.2023.

Aiheesta muualla
----------------

* Nuorten Tiedeakatemian verkkosivut